CELEX: 62010TN0115
Language: lt
Date: 2010-03-04 00:00:00
Title: Byla T-115/10: 2010 m. kovo 4 d. pareikštas ieškinys byloje Jungtinė Karalystė prieš Komisiją

1.5.2010   
            
            
               LT
            
            
               Europos Sąjungos oficialusis leidinys
            
            
               C 113/75
            
         2010 m. kovo 4 d. pareikštas ieškinys byloje Jungtinė Karalystė prieš Komisiją
   
   (Byla T-115/10)
   2010/C 113/109
   Proceso kalba: anglų
   
      Šalys
   
   
      Ieškovė: Jungtinė Didžiosios Britanijos ir Šiaurės Airijos Karalystė, atstovaujama S. Ossowski, padedamo QC D. Wyatt ir baristerio M. Wood
   
      Atsakovė: Europos Komisija
   
      Ieškovės reikalavimai
   
   
               —
            
            
               Panaikinti 2009 m. gruodžio 22 d. Komisijos sprendimą, kuriuo pagal Tarybos direktyvą 92/43/EEB („buveinių“ direktyva) (1) patvirtinamas trečiasis atnaujintas Viduržemio jūros biogeografinio regiono Bendrijos svarbos teritorijų sąrašas (2), ta dalimi, kuria juo į sąrašą įtraukiama Bendrijos svarbos teritorija „Estrecho Oriental“, identifikuota kodu ES6120032.
            
         
               —
            
            
               Priteisti iš Komisijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Šiuo ieškiniu ieškovė ginčija Komisijos sprendimo 2010/45/ES (pranešta dokumentu Nr. C(2009) 10406) dalies, kuria juo į sąrašą įtraukiama Bendrijos svarbos teritorija „Estrecho Oriental“, teisėtumą ir prašo panaikinti šį įtraukimą.
   Grįsdama savo reikalavimus ieškovė pateikia toliau nurodytus ieškinio pagrindus.
   Pirma, ieškovė mano, kad ginčijamas sprendimas priimtas pažeidžiant Direktyvą 92/43/EEB, nes Ispanijos Bendrijos svarbos teritorijos „Estrecho Oriental“ įtraukimas į sąrašą nesuderinamas su šią direktyva dėl to, kad:
   
               —
            
            
               didelė šios teritorijos dalis yra Didžiosios Britanijos Gibraltaro teritoriniuose vandenyse, kurią veiksmingai kontroliuoja Jungtinė Karalystė, o ne Ispanija, ir
            
         
               —
            
            
               ji visiškai sutampa su Jungtinės Karalystės Bendrijos svarbos teritorija „Southern Water of Gibraltar“.
            
         Antra, ieškovė teigia, kad ginčijamas sprendimas priimtas pažeidžiant teisinio saugumo principą, nes Bendrijos svarbos teritoriją „Estrecho Oriental“ įtraukiant į sąrašą siekiama Ispanijai nustatyti pareigas pagal Direktyvą 92/43/EEB zonos, kurią apima egzistuojanti Bendrijos svarbos teritorija, dėl kurios Gibraltaro vyriausybei jau taikomos tapačios pareigos pagal minėtą direktyvą, atžvilgiu. Dėl to ribojami arba neigiami Gibraltaro vyriausybės valdžios įgaliojimai, siekiant įgyvendinti direktyvą Bendrijos svarbos teritorijoje „Southern Waters of Gibraltar“ ir taikyti Gibraltaro teisę Didžiosios Britanijos Gibraltaro teritorijos teritoriniuose vandenyse, o tai Gibraltaro vyriausybei ir Europos Sąjungos piliečiams sukuria teisinį nesaugumą.
   Trečia, ieškovė mano, kad ginčijamas sprendimas priimtas pažeidžiant proporcingumo principą, nes Ispanijos Bendrijos svarbos teritoriją „Estrecho Oriental“ į sąrašą įtraukus taip, kad įtraukiama visa Jungtinės Karalystės Bendrijos svarbos teritorija „Southern Waters of Gibraltar“ ir kitos zonos, kurios patenka į Didžiosios Britanijos Gibraltaro teritorijos teritorinius vandenis, toks įtraukimas nėra nei tinkamas, nei būtinas aplinkos tikslams, kurių siekiama pagal Direktyvą 92/43/EEB, pasiekti.
   Galiausiai ieškovė teigia, kad ginčijamas Bendrijos svarbos teritorijos „Estrecho Oriental“ įtraukimas į sąrašą turi būti panaikintas visa apimtimi, nes panaikinant jo dalį būtų keičiama esmė ir lemtų tai, kad įtraukimą keistų Bendrasis Teismas ir reikėtų, kad iš naujo būtų apskaičiuotas centrinis Bendrijos svarbos teritorijos taškas ir jos plotas bei aplinkos požiūriu įvertinta galimybė likusią teritorijos dalį kvalifikuoti kaip Bendrijos svarbos teritoriją.
   
      (1)  1992 m. gegužės 21 d. Tarybos direktyva 92/43/EEB dėl natūralių buveinių ir laukinės faunos bei floros apsaugos (OL 1992, L 206, p. 7; 2004 m. specialusis leidimas lietuvių k., 15 sk., 2 t., p. 102).
   
      (2)  OL 2010, L 30, p. 322.